CELEX: 
Language: et
Date: 2020-10-28 00:00:00
Title: KOMISJONI DELEGEERITUD MÄÄRUS (EL) …/…, millega muudetakse Euroopa Parlamendi ja nõukogu määruse (EL) 2018/841 IV lisa seoses metsa heitkoguse võrdlustasemetega, mida liikmesriigid peavad kohaldama ajavahemikul 2021–2025

SELETUSKIRI
            
            
               1.DELEGEERITUD ÕIGUSAKTI TAUST
            
            
               30. mail 2018 vastu võetud Euroopa Parlamendi ja nõukogu määrus (EL) 2018/841, millega lisatakse maakasutusest, maakasutuse muutusest ja metsandusest tulenev kasvuhoonegaaside heide ja sellest tulenevate kasvuhoonegaaside sidumine 2030. aasta kliima- ja energiapoliitika raamistikku ning millega muudetakse määrust (EL) nr 525/2013 ja otsust nr 529/2013/EL
                  1
               , on oluline osa liidu jõupingutustest vähendada aastaks 2030 oma üldist kasvuhoonegaaside heidet vähemalt 40 %. 
            
            
               Määrusega (EL) 2018/841 lõimitakse metsandusest ja muudest maakasutuse sektoritest tulenev heide ja sidumine esimest korda liidu kliimapoliitikasse ajavahemikuks 2021–2030. See tähendab, et liikmesriigid peavad tagama, et maakasutusest, maakasutuse muutusest ja metsandusest tulenev arvestuslik kasvuhoonegaaside heide kompenseeritakse vähemalt samaväärse arvestusliku CO2 sidumisega atmosfäärist. 
            
            
               Määrusega (EL) 2018/841 on kehtestatud eeskirjad kõnealuse määruse artiklis 2 osutatud maa-arvestuskategooriates liikmesriikide territooriumil asetleidva heite ja sidumise arvestamiseks. Määruse (EL) 2018/841 artiklis 8 on sätestatud maa-arvestuskategooria „majandatav metsamaa“ heite ja sidumise arvestamisega seotud eeskirjad. Esiteks kehtestatakse selles metsa heitkoguse võrdlustasemete kindlaksmääramise reeglid ning teiseks määratakse kindlaks protsess, millega lisatakse ajavahemikel 2021–2025 ja 2026–2030 kohaldatavad metsa heitkoguse võrdlustasemed määruse (EL) 2018/841 IV lisasse.
            
            
               Määruse (EL) 2018/841 artikli 8 lõike 3 kohaselt peavad liikmesriigid esimese arvestusperioodi (2021–2025) jaoks määrama kindlaks oma metsa heitkoguse võrdlustaseme ja esitama selle komisjonile riikliku metsanduse arvestuskava osana 31. detsembriks 2018. 
            
            
               Määruse (EL) 2018/841 artikli 8 lõikega 6 on ette nähtud, et komisjon hindab tehniliselt riiklikke metsanduse arvestuskavu, et hinnata, kas kavandatud metsa heitkoguse võrdlustasemed on kooskõlas määruse (EL) 2018/841 artikli 8 lõigetes 4 ja 5 ning artikli 5 lõikes 1 sätestatud põhimõtete ja nõuetega. Samuti nõutakse selles, et komisjon konsulteeriks liikmesriikide nimetatud ekspertide, kodanikuühiskonna ja sidusrühmadega. Määruse (EL) 2018/841 põhjenduse 18 kohaselt peaks tehniline hindamine tuginema ka ÜRO kliimamuutuste raamkonventsiooni raames tehtud eksperdiläbivaatuste headele tavadele ja kogemustele. Alalist metsakomiteed teavitati tehnilise hindamise tulemustest komitee 20. septembril 2019 toimunud 154. koosolekul.
            
            
               Määruse (EL) 2018/841 üle peetud läbirääkimistel võttis komisjon Euroopa Parlamendile ekspertide kaasamise kohta esitatud avalduses kohustuse tagada määruse (EL) 2018/841 artikli 8 lõike 6 nõuetekohane rakendamine komisjoni sellise eksperdirühma loomise kaudu, kelle ülesanne on tehniline hindamine. Eelkõige märkis komisjon, et eksperdirühma peaksid kuuluma isikuliselt ametisse nimetatud üksikisikud, kes tegutsevad sõltumatult ja avalikes huvides. 
            
            
               Lisaks on artiklis 8 esitatud selge ajakava ning kirjeldatud muid meetmeid, mida liikmesriigid ja komisjon peavad võtma enne metsa heitkoguse võrdlustasemete kehtestamist delegeeritud õigusakti(de)ga, näiteks tehniliste soovituste andmine ja avaldamine ning kavandatud võrdlustasemete läbivaatamine. 
            
            
               Artikli 8 lõigetega 8 ja 9 on komisjonile antud õigus võtta vastu delegeeritud õigusakt(id), millega muudetakse määruse (EL) 2018/841 IV lisa, et kehtestada metsa heitkoguse võrdlustasemed, mida liikmesriigid peavad kohaldama ajavahemikul 2021–2025. Artikli 8 lõike 10 kohaselt peab komisjon delegeeritud õigusakti(d) ajavahemiku 2021–2025 kohta vastu võtma 31. oktoobriks 2020.
            
            
               2.ÕIGUSAKTI VASTUVÕTMISELE EELNENUD KONSULTEERIMINE
            
            
               30. oktoobril 2018 moodustas komisjon maakasutuse, maakasutuse muutuse ja metsanduse eksperdirühma (edaspidi „LULUCFEG“)
                  2
               , kelle ülesanne on abistada komisjoni riiklike metsanduse arvestuskavade tehnilisel hindamisel, millele on osutatud artikli 8 lõikes 6. LULUCFEG koosneb kümnest üksikisikuna tegutsevast liikmest, viiest teadusasutuste ja vabaühenduste esindajast, 27
                  3
                liikmesriikide pädevate asutuste esindajast (kuni kaks esindajat iga asutuse kohta), kolmest muude avaliku sektori üksuste ja kolmandate riikide esindajast ning seitsmest vaatlejast. LULUCFEG koosseis ja koosolekute protokollid on esitatud komisjoni eksperdirühmade registris
                  4
               .
            
            
               Käesoleva delegeeritud õigusakti teemal toimus neli LULUCFEG koosolekut ning üks kirjalik konsultatsioon. LULUCFEG kohtus esimest korda 6. veebruaril 2019 ja leppis kokku oma töömeetodites. LULUCFEG 1.–12. aprilli 2019. aasta koosoleku eesmärk oli analüüsida kõiki liikmesriikide esitatud riiklikke metsanduse arvestuskavasid ja hinnata kavandatud metsa heitkoguse võrdlustasemeid. Eksperdirühma arvamused ja koosoleku protokoll on üldsusele kättesaadavad
                  5
               . Eksperdirühm kohtus uuesti 2. ja 3. oktoobril 2019, et arutada sageli esinevaid tehnilisi probleeme ja pakkuda lahendusi. 26. ja 27. mail 2020 arutas LULUCFEG komisjoni hinnangut läbivaadatud riiklike metsanduse arvestuskavade, sealhulgas läbivaadatud metsa heitkoguse võrdlustasemete ja delegeeritud õigusaktis sätestatavate võrdlustasemete kohta. LULUCFEG toetas komisjoni seisukohti ja võetud meetmeid.
            
            
               Lõpuks konsulteeriti LULUCFEG-ga delegeeritud määruse eelnõu teemal kirjalikult 22. juunist kuni 6. juulini 2020.
            
            
               Kooskõlas parema õigusloome nõuetega avaldas komisjon delegeeritud määruse eelnõu, et saada selle kohta tagasisidet ajavahemikus 17. augustist kuni 14. septembrini 2020. Eri sidusrühmad, sealhulgas liikmesriikide ametiasutused, keskkonnaorganisatsioonid ja vabaühendused, akadeemilised ja teadusasutused, äriühingud ja ettevõtjate ühendused ning kodanikud EList ja väljastpoolt seda, esitasid kokku 35 märkust. Sidusrühmad märkisid, et delegeeritud määruse vastuvõtmiseks on ette nähtud selge protsess. Mitmes vastuses käsitleti LULUCFi määrusega seotud üldisi küsimusi ja avaldati arvamust selle kohta, kuidas saaks poliitikaraamistikku parandada, võttes arvesse 2050. aastaks seatud kliimaneutraalsuse eesmärki ja kliimamuutuste mõju metsade vastupanuvõimele. 
            
            
               3.DELEGEERITUD ÕIGUSAKTI ÕIGUSLIK KÜLG
            
            
               Käesoleva kavandatud delegeeritud määrusega muudetakse määruse (EL) 2018/841 IV lisa uue C osa lisamisega. C osa koosneb tabelist, milles esitatakse metsa heitkoguse võrdlustasemed, mida liikmesriigid peavad kohaldama ajavahemikul 2021–2025.
            
            
               KOMISJONI DELEGEERITUD MÄÄRUS (EL) …/…,
            
            
               28.10.2020,
            
         
         
            
               millega muudetakse Euroopa Parlamendi ja nõukogu määruse (EL) 2018/841 IV lisa seoses metsa heitkoguse võrdlustasemetega, mida liikmesriigid peavad kohaldama ajavahemikul 2021–2025
            
            
               (EMPs kohaldatav tekst)
            
            
               EUROOPA KOMISJON,
            
            
               võttes arvesse Euroopa Liidu toimimise lepingut,
            
            
               võttes arvesse Euroopa Parlamendi ja nõukogu 30. mai 2018. aasta määrust (EL) 2018/841, millega lisatakse maakasutusest, maakasutuse muutusest ja metsandusest tulenev kasvuhoonegaaside heide ja sellest tulenevate kasvuhoonegaaside sidumine 2030. aasta kliima- ja energiapoliitika raamistikku ning millega muudetakse määrust (EL) nr 525/2013 ja otsust nr 529/2013/EL,
                  6
                eriti selle artikli 8 lõiget 8,
            
            
               ning arvestades järgmist:
            
            
               (1)Liikmesriigid esitasid komisjonile riiklikud metsanduse arvestuskavad, sealhulgas kavandatud metsa heitkoguse võrdlustasemed ajavahemikuks 2021–2025.
            
            
               (2)Vastavalt määruse (EL) 2018/841 artikli 8 lõikele 6 hindas komisjon tehniliselt liikmesriikide esitatud riiklikke metsanduse arvestuskavu, et hinnata, kui suures ulatuses on kavandatud metsa heitkoguse võrdlustasemete kindlaks määramisel arvestatud kõnealuse määruse artikli 8 lõigetes 4 ja 5 ning artikli 5 lõikes 1 sätestatud põhimõtete ja nõuetega.
            
            
               (3)Nagu on nõutud määruse (EL) 2018/841 artikli 8 lõikes 6 ja kooskõlas kohustusega, mille komisjon võttis kõnealuse määruse üle peetud läbirääkimiste käigus Euroopa Parlamendile esitatud ekspertide kaasamist käsitlevas avalduses, moodustas komisjon 30. oktoobril 2018 komisjoni eksperdirühma
                  7
                (edaspidi „eksperdirühm“), kelle ülesanne oli abistada komisjoni tehnilise hindamise tegemisel. Eksperdirühma kuulusid teiste hulgas liikmesriikide nimetatud eksperdid ning sõltumatult ja avalikes huvides tegutsenud isikuliselt ametisse nimetatud üksikisikud, teadusasutuste ja vabaühenduste esindajad ning sidusrühmad. 
            
            
               (4)Eksperdirühma seisukohtade ja tehnilise hindamise põhjal esitas komisjon liikmesriikidele tehnilised soovitused, et hõlbustada kavandatud metsa heitkoguse võrdlustasemete tehnilist läbivaatamist. Komisjon avaldas tehnilised soovitused 18. juunil 2019
                  8
               .
            
            
               (5)Vastavalt määruse (EL) 2018/841 artikli 8 lõikele 7 vaatasid liikmesriigid tehnilise hindamise ja tehniliste soovituste põhjal oma riiklikud metsanduse arvestuskavad ja mõnel juhul kavandatud metsa heitkoguse võrdlustasemed läbi ning edastasid asjaomase teabe komisjonile. Komisjon avaldas kavandatud ja kui asjakohane, läbivaadatud metsa heitkoguse võrdlustasemed 25. veebruaril 2020. 
            
            
               (6)Eksperdirühm nõustus, et metsa heitkoguse võrdlustasemed, mille komisjon soovib lisada määruse (EL) 2018/841 IV lisasse, määrati kindlaks kooskõlas määruse (EL) 2018/841 artikli 8 lõigetes 4 ja 5 ning artikli 5 lõikes 1 sätestatud põhimõtete ja nõuetega. 
            
            
               (7)Seepärast peaks komisjon kehtestama metsa heitkoguse võrdlustasemed, mida liikmesriigid peavad kohaldama ajavahemikul 2021–2025.
            
            
               (8)Käesolev määrus on kooskõlas komisjoni maakasutuse, maakasutuse muutuse ja metsanduse eksperdirühma arvamusega,
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1
            
            
               Määruse (EL) 2018/841 IV lisa muudetakse vastavalt käesoleva määruse lisale.
            
            
               Artikkel 2
            
            
               Käesolev määrus jõustub kahekümnendal päeval pärast selle avaldamist Euroopa Liidu Teatajas.
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
         
         
            
               Brüssel, 28.10.2020
            
            
               
                     Komisjoni nimel
               
               
                     president
                     Ursula VON DER LEYEN
               
            
         
         
            
                  
                     (1)
                  
                        ELT L 156, 19.6.2018, lk 1.
               
               
                  
                     (2)
                  
                        Commission expert group on Land use, land use change and Forestry (LULUCF) (E03638).
               
               
                  
                     (3)
                  
                        Eksperdirühma kuulusid kuni väljaastumise kuupäevani Ühendkuningriigi esindajad.
               
               
                  
                     (4)
                  
                        http://ec.europa.eu/transparency/regexpert/index.cfm?do=groupDetail.groupDetail&groupID=3638&news=1
               
               
                  
                     (5)
                  
                        http://ec.europa.eu/transparency/regexpert/index.cfm?do=groupDetail.groupMeeting&meetingId=12931
               
               
                  
                     (6)
                  
                        ELT L 156, 19.6.2018, lk 1. 
               
               
                  
                     (7)
                  
                        Commission expert group on Land use, land use change and Forestry (LULUCF) (E03638).
               
               
                  
                     (8)
                  
                        Komisjoni talituste 18. juuni 2019. aasta töödokument SWD(2019) 213 final riiklike metsanduse arvestuskavade hindamise kohta.
               
            
      
    ---documentbreak--- 
      
         
         
            
               LISA 
            
            
               Määruse (EL) 2018/841 IV lisasse lisatakse järgmine osa C:
            
            
               „C. Metsa heitkoguse võrdlustasemed, mida liikmesriigid peavad kohaldama ajavahemikul 2021–2025 
            
            
                     
                        Liikmesriik
                     
                  
                  
                     
                        Ajavahemikul 2021–2025 kohaldatav metsa heitkoguse võrdlustase CO2 ekvivalenttonnidena aastas 
                     
                  
               
                     
                        Belgia
                     
                  
                  
                     
                        -1 369 009
                     
                  
               
                     
                        Bulgaaria
                     
                  
                  
                     
                        -5 105 986
                     
                  
               
                     
                        Tšehhi Vabariik
                     
                  
                  
                     
                        -6 137 189
                     
                  
               
                     
                        Taani
                     
                  
                  
                     
                        +354 000
                     
                  
               
                     
                        Saksamaa
                     
                  
                  
                     
                        -34 366 906
                     
                  
               
                     
                        Eesti
                     
                  
                  
                     
                        -1 750 000
                     
                  
               
                     
                        Iirimaa
                     
                  
                  
                     
                        +112 670
                     
                  
               
                     
                        Kreeka
                     
                  
                  
                     
                        -2 337 640
                     
                  
               
                     
                        Hispaania
                     
                  
                  
                     
                        -32 833 000
                     
                  
               
                     
                        Prantsusmaa
                     
                  
                  
                     
                        -55 399 290
                     
                  
               
                     
                        Horvaatia
                     
                  
                  
                     
                        -4 368 000
                     
                  
               
                     
                        Itaalia
                     
                  
                  
                     
                        -19 656 100
                     
                  
               
                     
                        Küpros
                     
                  
                  
                     
                        -155 779
                     
                  
               
                     
                        Läti
                     
                  
                  
                     
                        -1 709 000
                     
                  
               
                     
                        Leedu
                     
                  
                  
                     
                        -5 164 640
                     
                  
               
                     
                        Luksemburg
                     
                  
                  
                     
                        -426 000
                     
                  
               
                     
                        Ungari
                     
                  
                  
                     
                        -48 000
                     
                  
               
                     
                        Malta
                     
                  
                  
                     
                        -38
                     
                  
               
                     
                        Madalmaad
                     
                  
                  
                     
                        -1 531 397
                     
                  
               
                     
                        Austria
                     
                  
                  
                     
                        -4 533 000
                     
                  
               
                     
                        Poola
                     
                  
                  
                     
                        -28 400 000
                     
                  
               
                     
                        Portugal
                     
                  
                  
                     
                        -11 165 000
                     
                  
               
                     
                        Rumeenia
                     
                  
                  
                     
                        -24 068 200
                     
                  
               
                     
                        Sloveenia
                     
                  
                  
                     
                        -3 270 200
                     
                  
               
                     
                        Slovakkia
                     
                  
                  
                     
                        -4 827 630
                     
                  
               
                     
                        Soome
                     
                  
                  
                     
                        -29 386 695
                     
                  
               
                     
                        Rootsi
                     
                  
                  
                     
                        -38 721 000
                     
                  
               
                     
                        Ühendkuningriik
                     
                  
                  
                     
                        -20 701 550
                     
                  
               
               “